text: [{"text_idx": "#000007", "text": "Eseta wa\u0304di nsongwakaji Muyuda wa\u0304di ushikata mu Shushane, kibundi kya bene Peleshia. Myaka mingi kunyuma, Nebukaneza wa\u0304kaselele kisaka kya ba Eseta mu Yelusalema. Eseta wa\u0304tamijibwe na Modekai, mwanabo wa mu kisaka, wa\u0304di mwingidi wa Ahaswelusa mulopwe wa Peleshia."}, {"text_idx": "#000008", "text": "Mulopwe Ahaswelusa wa\u0304di ukimba mukaji wa kusonga. Bengidi bandi ba\u0304muletela bana-bakaji bayampe mapala ba mu ntanda\u2019ya, mwine mwa\u0304di ne Eseta. Ino mu bano bana-bakaji bonso, mulopwe wa\u0304tonga\u2019mo Eseta ekale wandi mukaji. Modekai wa\u0304sapwidile Eseta aleke kwiyukanya bu Muyuda."}, {"text_idx": "#000009", "text": "Muntu umo wa mitatulo witwa bu Hamane, ye wa\u0304di mukatampe wa bamfumu bonso. Wa\u0304di usaka bantu bonso bamufukatyile. Modekai pa kupela kumufukatyila, Hamane wa\u0304kalabala, ka\u0304kimbe kumwipaya. Hamane pa kuyuka\u2019mba Modekai i Muyuda, wa\u0304kwata mulangwe wa kwipaya Bayuda bonso ba\u0304di mu ntanda\u2019ya. Wa\u0304kasapwila mulopwe Ahaswelusa amba: \u2018Bayuda i bantu baleta kyaka; ufwaninwe kwibepaya.\u2019 Ahaswelusa nandi wa\u0304munena\u2019mba: \u2018Wibalonge mosakila,\u2019 kadi wa\u0304mupa ne lupusa lwa kutu\u0304la\u2019ko kijila. Hamane wa\u0304tu\u0304la\u2019ko kijila kison\u0303anya bantu bepaye Bayuda mu difuku 13 dya kweji wa Adala. Yehova wa\u0304di umwene."}, {"text_idx": "#000010", "text": "Eseta ka\u0304dipo uyukile kino kijila. O mwanda Modekai wa\u0304mulembe\u0304le\u2019kyo ne kumusapwila\u2019mba: \u2018Enda kudi mulopwe ukesambe nandi.\u2019 Eseta wa\u0304nena\u2019mba: \u2018Muntu yense wenda kwa mulopwe pampikwa kwitwa bakamwipaya. Mulopwe kangityilepo, pano kepadi mafuku 30! Nansha nankyo, ami nsa kwenda\u2019ko. Shi angolwele\u2019tu nkonto wandi, nankyo napande. Ino shi kangolwedile\u2019yepo, nankyo nafu.\u2019"}, {"text_idx": "#000011", "text": "Eseta wa\u0304katwelele mu kipango kya mulopwe. Mulopwe pa kumumona, wa\u0304molwela nkonto. Eseta nandi wa\u0304mufwena, mulopwe wa\u0304mwipangula\u2019mba: \u2018Eseta, le usaka nkulongele bika?\u2019 Eseta wa\u0304londolola\u2019mba: \u2018Nsaka kwimwita ku fetyi, abe ne Hamane.\u2019 Poba\u0304fikile ku fetyi, Eseta we\u0304beta ne ku fetyi ya bubidi. Poba\u0304di ku fetyi ya bubidi, mulopwe wa\u0304ipangula Eseta monka\u2019mba: \u2018Le usaka nkulongele bika?\u2019 Eseta wa\u0304londolola\u2019mba: \u2018Kudi muntu usaka kungipaya ami ne bami bantu. Nakwisa\u0304shila, witupandije.\u2019 Mulopwe wa\u0304mwipangula\u2019mba: \u2018I ani usaka kwimwipaya?\u2019 Eseta wa\u0304musapwila\u2019mba: \u2018I uno Hamane, muntu mubi.\u2019 Ahaswelusa pa kuloba bininge, wa\u0304ipaija Hamane ponka na ponka."}, {"text_idx": "#000012", "text": "Ino nansha nankyo, kekwa\u0304dipo muntu nansha umo ubwanya kwipaya kijila kya Hamane, nansha ke mulopwe mwine. Penepo mulopwe wa\u0304tu\u0304la Modekai bu mukatampe wa bamfumu, wa\u0304mupa ne lupusa lwa kutu\u0304la\u2019ko kijila kipya. Modekai wa\u0304tu\u0304la\u2019ko kijila kipa Bayuda lupusa lwa kwilwila abo bene shi abatambwe bulwi. Mu difuku 13 dya kweji wa Adala, Bayuda ba\u0304nekenya balwana nabo. Tamba dine difuku\u2019dya, Bayuda ba\u0304shilwile kusoba masobo a kuvuluka buno bushindan\u0303ani mwaka ne mwaka."}, {"text_idx": "#000013", "text": "\u201cBakemutwala ku bambikavu ne balopwe pa mwanda wa amiwa, mwanda wa bukamoni kobadi ne ku mizo.\u201d\u200b\u2014Mateo 10:18"}, {"text_idx": "#000015", "text": "Binkumenkume bya kutendelwa bya mu mafuku a Eseta bikakomeja lwitabijo lobe mu bukomo budi na Yehova Leza bwa kunyongolola bantu bandi mu byamalwa dyalelo."}, {"text_idx": "#000016", "text": "Bilomba kwikala na lwitabijo ne bukankamane pa kulombola buswe bwa kwipa\u0304na na bwa Eseta."}, {"text_idx": "#000018", "text": "Lelo Eseta wa\u0304longele bintu na tunangu namani, bukankamane ne kubulwa kwisakila pa mwanda wa bantu ba Leza?"}, {"text_idx": "#000021", "text": "Ba Adama ne Eva Keba\u0304ko\u0304kelepo Leza"}]